এই প্রথম হাওড়া জেলার পঞ্চায়েত মানচিত্রে খাতা খুলল বিজেপি৷ জেলার ১৫৭টি গ্রাম পঞ্চায়েতের মধ্যে সাতটি দখল করার পাশাপাশি ধূলাগড়ি গ্রাম পঞ্চায়েত-সহ একাধিক গ্রাম পঞ্চায়েতে উল্লেখযোগ্য ফল করেছে তারা৷ ৬টিতেই টাই হয়েছে৷ বাকি সব ক'টি গ্রাম পঞ্চায়েতই তৃণমূলের ঝুলিতে৷ বাম ও কংগ্রেস কোনও গ্রাম পঞ্চায়েতই দখল করতে পারেনি৷ ২০১৩ সালের পঞ্চায়েত নির্বাচনে হাওড়া গ্রামীণ জেলায় তৃণমূল-ঝড়েও ৩০টি গ্রাম পঞ্চায়েত দখল করেছিল বামেরা৷ এই খবর লেখা পর্যন্ত ১৪টি পঞ্চায়েত সমিতি এবং ৪০টি জেলা পরিষদ আসনের পূর্ণাঙ্গ ফলাফল জানা যায়নি৷ পঞ্চায়েত সমিতির ৪৬২টি আসনের মধ্যে ১১৮টিতে এবং গ্রাম পঞ্চায়েতের ২ হাজার ৪৩১টির মধ্যে ৬১৯টিতে বিনা প্রতিদ্বন্দ্বিতায় আগেই জিতে গিয়েছে শাসকদল৷